b'\n_START_ARTICLE_\nSeverni netopir\n_START_SECTION_\nOpis\n_START_PARAGRAPH_\nSeverni netopir je srednje velika vrsta netopirjev s kratkimi, okroglimi u\xc5\xa1esi. Odrasli osebki tehtajo med 8 in 16 g, te\xc5\xbea pa je v veliki meri odvisna od letnega \xc4\x8dasa. V dol\xc5\xbeino dose\xc5\xbee okoli 78\xc2\xa0mm, razpon prhuti pa je med 240 in 280\xc2\xa0mm. Smr\xc4\x8dek, u\xc5\xa1esa in rep so \xc4\x8drne ali \xc4\x8drno-rjave barve. Ko\xc5\xbeuh je temno rjav ali \xc4\x8drn, dla\xc4\x8dice na glavi in na hrbtu pa imajo na koncih rumenkaste konice. Na trebuhu je ko\xc5\xbeuh rumenkasto rjave barve. Zobovje je v razmerju z lobanjo relativno veliko.\n_START_SECTION_\nRaz\xc5\xa1irjenost in habitat\n_START_PARAGRAPH_\nSeverni netopir je raz\xc5\xa1irjen od Anglije do Hokaida na severu, ju\xc5\xbeno pa od severne Italije do severne Indije. Obi\xc4\x8dajno se zadr\xc5\xbeuje v gozdovih na nadmorskih vi\xc5\xa1inah od 200 do 2000 m.\n_START_SECTION_\nBiologija\n_START_PARAGRAPH_\nV preteklosti je veljalo prepri\xc4\x8danje, da se severni netopirji celo \xc5\xbeivljenje zadr\xc5\xbeujejo na istem obmo\xc4\x8dju, zadnje raziskave pa so pokazale, da se kolonije premikajo skozi leta. Tako so znanstveniki z opazovanjem ugotovili, da se je neka kolonija v roku nekaj let preselila za okoli 450\xc2\xa0km._NEWLINE_Sezona parjenja se pri severnem netopirju za\xc4\x8dne pozno jeseni, samice pa sam\xc4\x8devo spermo hranijo preko zime. Hibernacija se za\xc4\x8dne v novembru ali v za\xc4\x8detku decembra in traja do marca ali aprila. Samice se s sam\xc4\x8devo spermo oplodijo \xc5\xa1ele po kon\xc4\x8dani hibernaciji, brejost pa traja od 50\xe2\x80\x9360 dni. Samci poletja pre\xc5\xbeivijo sami, samice pa v za\xc4\x8detku poletja ustvarijo kolonije, v katerih je zbranih od 10 do 80 samic. Ko so mladi\xc4\x8di dovolj veliki, obi\xc4\x8dajno v avgustu, se kolonije razidejo. Za prezimovanje se severni netopirji spet zdru\xc5\xbeijo v kolonije.\n_START_SECTION_\nLov\n_START_PARAGRAPH_\nSeverni netopir je no\xc4\x8dni lovec, ki lovi lete\xc4\x8de \xc5\xbeu\xc5\xbeelke v hitrem letu s pomo\xc4\x8djo eholociranja. Njegova lovi\xc5\xa1\xc4\x8da so odprti travniki, kjer lovi pri hitrostih med 5 in 6\xc2\xa0m/s. Eholociranje izvaja s pulzi, dolgimi 10-13\xc2\xa0ms, v\xc4\x8dasih celo do 18\xc2\xa0ms. Frekvenca zvoka je med 30 in 40\xc2\xa0kHz. Zvo\xc4\x8dni pulz spu\xc5\xa1\xc4\x8dajo na okoli 200\xc2\xa0ms._NEWLINE_Na vi\xc5\xa1je le\xc5\xbee\xc4\x8dih obmo\xc4\x8djih zaradi kraj\xc5\xa1ih no\xc4\x8di samice letajo tudi podnevi, najve\xc4\x8d pa lovijo v ve\xc4\x8dernem in jutranjem mraku.'